Helsinki,
(STT)
Kokoomuksen vaatimukset yksityisten palvelujen lisäämiseksi kunnissa eivät ole herättäneet innostusta ay-liikkeen julkisen sektorin liitoissa.
Etenkin SAK:laisessa Kunta-alan ammattiliitto KTV:ssä katsotaan, että kilpailuttaminen ja ulkoistaminen johtaa liialliseen kaupallistumiseen, jossa kustannuksia painetaan alas palvelujen laadun ja työntekijöiden kustannuksella.
KTV:n mukaan yritykset saavat usein urakoita alihinnoittelulla, mutta tulevat myöhemmin kunnalle kalliiksi.
Palkkojen ja muiden työehtojen heikentymisen ohella kilpailuttamisen pelätään vievän kunnilta ja kuntalaisilta vapauden päättää itse palveluidensa järjestämisestä.
Myös STTK:laisen Kunnallisvirkamiesliitto KVL:n puheenjohtaja Markku Jalonen (kok.) neuvoo puoluettaan varovaisuuteen ulkoistamiskysymyksissä.
Kokoomuksen kunnallisvaalitapahtumassa puhunut Jalonen korosti, että harkitsemattomia ratkaisuja tulee välttää, sillä kilpailuttaminen vain kilpailuttamisen vuoksi voi johtaa ojasta allikkoon.
Kokoomuksen tulisi Jalosen mukaan välttää kylmän ja kovan yksityistämislinjan omaksumista.